सुस्त खेल खाली प्यारापिट
१३ औं दक्षिण एसियाली खेलकुद (साग) सकिएको दुई साता मात्रै भयो  ।  सागमा फुटबलका हरेक खेलमा नेपाली यू–२३ टिम दशरथ रंगशालामा उत्रिँदा प्यारापिट दर्शकले भरिएको हुन्थ्यो  ।
१३ औं दक्षिण एसियाली खेलकुद (साग) सकिएको दुई साता मात्रै भयो  । सागमा फुटबलका हरेक खेलमा नेपाली यू–२३ टिम दशरथ रंगशालामा उत्रिँदा प्यारापिट दर्शकले भरिएको हुन्थ्यो  ।१३ औं दक्षिण एसियाली खेलकुद (साग) सकिएको दुई साता मात्रै भयो । सागमा फुटबलका हरेक खेलमा नेपाली यू–२३ टिम दशरथ रंगशालामा उत्रिँदा प्यारापिट दर्शकले भरिएको हुन्थ्यो । टिकट नपाएर बाहिरै रोकिएका दर्शक नै हजारौं हुन्थे । नेपालले भुटानी टिमलाई १–० ले पराजित गरेर स्वर्ण पदक जितेको खेल हेर्ने रंगशालाभित्र जति दर्शक थिए, लगभग उस्तै संख्यामा थिए त्रिपुरेश्वरको सडकमा । जहाँ उनीहरुले ठूलो स्क्रिनमा खेल हेरेका थिए ।नेपाली टिमले सागको फुटबलमा चौथोपल्ट स्वर्ण जितेको थियो । सागलगत्तै सुरू भयो सहिद स्मारक ‘ए’ डिभिजन लिग । सागको सफलताले लिगमा पनि फुटबलको आकर्षण बढ्ने अनुमान गरिएको थियो । तर, दोस्रो चरणको खेल सकिँदासम्म त्यो अनुमान गलत सावित भएको छ । प्यारापिट खाली खाली देखिइरहेका छन् । टिकट किनेर खेल हेर्ने दर्शकभन्दा सुरक्षा दिन खटिएका प्रहरी र स्वयम्सेवकको संख्या बढी देखिन्छ ।ए डिभिजन लिगका ९१ खेलमध्ये १४ खेल सम्पन्न हुँदा सबभन्दा बढी दर्शक थ्रीस्टारविरूद्ध पुलिसको खेलले तान्यो । अखिल नेपाल फुटबल संघ (एन्फा) ले दिएको तथ्यांकअनुसार सोमबारको उक्त खेल ८ सय दर्शकले प्यारापिटमा रहेर हेरेका थिए । त्यसअघि डिफेन्डिङ च्याम्पियन मनाङ–मर्स्याङ्दी र अर्को बलियो टिम आर्मीको खेल ७ सयले हेरेका थिए । १४ क्लब सहभागी लिगमा अरु साना टिमका खेलमा त २ सय दर्शक पुग्न पनि गाह्रो परेको छ । रंगशाला १६ हजार दर्शक क्षमताको रहेको छ । लिगका खेलहरुमा दर्शकको उपस्थिति हेर्दा खडेरी नै परेको अवस्था छ । जबकि मनाङ, थ्रीस्टार, पुलिस, आर्मी विगतमा हजारौं दर्शकलाई रंगशाला तान्ने क्लबहरु हुन् । उनीहरुको खेल हेर्न रंगशाला भरिने गर्थ्यो । मनाङ र थ्रीस्टार त नेपाली फुटबलको सबभन्दा लोकप्रिय क्लब पनि हुन् । तर, उनीहरुकै खेल हेर्न पनि दर्शक रंगशाला धाउन छाडेका छन् । नेपाली टिमको खेल हेर्न ‘ब्ल्याक’ मा टिकट किन्नेहरुलाई घरेलु प्रतिस्पर्धामा रंगशाला डोर्‍याउन नसक्नु एन्फाको मार्केटिङको कमजोरी पनि हो । किनभने दर्शक तान्ने, प्रायोजक जोड्ने र खेलको स्तर बढाउने जिम्मेवारी एन्फाको हो । आफ्ना समर्थकलाई रंगशालामा प्रवेश गराउन नसक्नु क्लबहरुकै कमजोरी पनि हो ।२०७२ वैशाख १२ को महाभूकम्पले दशरथ रंगशालालाई जीर्ण बनाएको थियो । १३ औं सागकै लागि यसको स्तरोन्नति गरिएको हो । साग सकिएर पनि यसको भीआईपीतर्फको प्यारापिटमा काम अझै भइरहेको छ । २०७० सालपछि नेपाली फुटबलमा मैदानबाहिर म्याच फिक्सिङ र राजनीतिले ठूलै हलचल ल्यायो । त्यसैले ए डिभिजन लिग २०७० पछि पुनः सञ्चालन गर्न २०७५ साल नै कुर्नुपर्‍यो । रेलिगेसनबिनाको त्यो लिगले फुटबलप्रेमीको पनि ध्यान खिचेन । खेल पनि गतिला थिएनन् । यसपालिको लिगमा पनि खेलको स्तर अल्छी लाग्ने खालकै छ । स्टार खेलाडीहरु मैदानमा नामले मात्रै ठूला बनेका छन् । खेल निकै सुस्त देखिएको छ । त्यसैले खाली–खाली प्यारापिटमै लिगको रौनक खुम्चिएको छ ।